AVIVA Burjassot concedeix els Premis a l’Ús del Valencià 2022 en el comerç, l’esport i les falles
2025-07-24

La regidoria de Promoció del Valencià, dirigida per Manuela Carrero, a través d’AVIVA Burjassot, ha aprovat i fet públics els guanyadors dels Premis a l’Ús del Valencià 2022. En aquesta edició, la principal novetat ha sigut la incorporació de dues noves convocatòries: els Premis a l’Ús del Valencià en les Falles i els Premis a l’Ús del Valencià en l’Esport, per a les comissions falleres i entitats esportives, respectivament, que han fet ús del valencià en les seues xarxes socials. Aquestes dues noves convocatòries s’han unit als Premis ja existents a l’Ús del Valencià en el Comerç. La participació en cadascuna de les convocatòries no s’ha fet esperar i els comerços, comissions falleres i entitats esportives guanyadores tenen una cita dimecres que ve 5 d’octubre, a les 20 h, en el Saló de Plens del Consistori, per a rebre els seus respectius premis. Cada convocatòria consta d’un premi total de 2.000 euros que es reparteix entre les entitats guanyadores.

En la convocatòria dels Premis a l’Ús del Valencià en el Comerç 2022, el primer premi (896,42 €) ha sigut per a Banys i Cuines Calandín SL; el segon premi (773,21 €) per a Grup A Riure SL; el tercer premi (682,14 €) per a Sabateries Juan Ramón; el quart premi (549,11 €) per a Forn El dolcet; el cinqué premi (419,28 €) per a Valbar SL; el sisé premi (366,07 €) per a Burcafé SL i, finalment, el seté premi (313,77 €) per a la Ferreteria del Mercat.

En la convocatòria dels Premis a l’Ús del Valencià en el món de les Falles, el primer premi (800 €) ha sigut per a la Falla Espartero-Mestre Plasència; el segon premi (600 €) ha sigut per a la comissió fallera de Pi i Margall- Arturo Cervellera; el tercer premi (400 €) ha sigut per a la Falla Marià Benlliure- Séquia de Tormos, mentre que el quart premi (200 €) i últim premi ha sigut per a la Falla Fermín Galán- Primavera.

Finalment, en la convocatòria dels Premis a l’Ús del Valencià en l’Esport, el Club de Gimnàstica Rítmica L’Almara ha guanyat el primer premi amb una dotació de 1.200 euros, mentre que el segon premi, amb 800 euros, ha sigut per al Grup de Recreació Esportiva Burjapower.

L’Ajuntament de Burjassot, des de la regidoria de Promoció del Valencià i AVIVA continuarà treballant perquè es reconega la labor fonamental de totes i cadascuna de les entitats que contribueixen a normalitzar la llengua pròpia de la societat valenciana i burjassotera en els seus respectius àmbits. Per part seua, les regidores de Promoció del Valencià, Manuela Carrero; de Comerç, Rosa Coca; de Falles, Estefanía Ballesteros i el regidor d’Esports, Juan Gabriel Sánchez, transmeten la seua enhorabona a totes les entitats premiades i el seu agraïment a totes les participants.